b'\n_START_ARTICLE_\nClub Esportiu Europa\n_START_SECTION_\nEscut\n_START_PARAGRAPH_\nL\'escut actual, adequadament modernitzat en les seves formes i sigles, va apar\xc3\xa8ixer per primera vegada el 1915. Substitu\xc3\xafa un complex escut en forma d\'olla, que represent\xc3\xa0 el Club des de la seva fundaci\xc3\xb3 l\'any 1907. El seu autor fou el pintor Jacint Oliv\xc3\xa9 Font, que a m\xc3\xa9s va ser jugador del Club els primers anys._NEWLINE_L\'escut reflecteix dos dels objectes m\xc3\xa9s caracter\xc3\xadstics del futbol, la pilota i la porteria. A la banda superior s\'han mantingut les tres franges blaves caracter\xc3\xadstiques de la seva primera samarreta (a franges blanques i blaves) que el Club va emprar fins al 1918.\n_START_SECTION_\nHimne\n_START_PARAGRAPH_\nEl CE Europa ha tingut tres himnes al llarg de la seva hist\xc3\xb2ria, malgrat que els dos primers tingueren una vida molt curta. A la temporada 1994-95 el Club va adoptar l\'himne actual, titulat Europa, sempre endavant!, obra del compositor Robert Baquero Tubau i escrit el 1995:\n_START_SECTION_\nHist\xc3\xb2ria\n_START_PARAGRAPH_\nEl Club Esportiu Europa va ser fundat el 5 de juny del 1907 a conseq\xc3\xbc\xc3\xa8ncia de la fusi\xc3\xb3 de dos clubs modestos de la ciutat, el Proven\xc3\xa7al i el Madrid. Davant la impossibilitat de satisfer els drets d\'ingr\xc3\xa9s a la Federaci\xc3\xb3 Catalana de Futbol, decidiren satisfer el deute d\'un club modest anomenat Europa, adoptant-ne el nom i la pla\xc3\xa7a. L\'acte de fundaci\xc3\xb3 es va portar a terme en el ja desaparegut bar-bodega La Roca, en el carrer Sic\xc3\xadlia n. 290 de Barcelona.\n_START_SECTION_\nD\xc3\xa8cada de 1910. Primeres passes\n_START_PARAGRAPH_\nLa seva pres\xc3\xa8ncia en competicions oficials va iniciar-se en la temporada 1909-10, participant en la segona categoria del Campionat de Catalunya, aleshores la divisi\xc3\xb3 m\xc3\xa9s baixa de la competici\xc3\xb3. Malgrat les poques dades que ens han arribat, sabem que l\'equip aviat va situar-se entre els conjunts m\xc3\xa9s destacats de la categoria i que disput\xc3\xa0 l\'eliminat\xc3\xb2ria final d\'ascens a primera categoria les temporades 1913-14, 1914-15 i 1915-16, sense aconseguir-ho._NEWLINE_A la temporada 1917-18 el CE Europa compit a la tercera categoria, a causa de la divisi\xc3\xb3 de la primera categoria en dues divisions diferents. Poc va durar aquesta situaci\xc3\xb3, ja que va aconseguir l\'ascens a la nova segona categor\xc3\xada (llavors anomenada Primera B) aquella mateixa temporada. En la seg\xc3\xbcent, la temporada 1918-19, va aconseguir un altre ascens que el col\xc2\xb7locava a la m\xc3\xa0xima divisi\xc3\xb3 del futbol catal\xc3\xa0.\n_START_SECTION_\nD\xc3\xa8cada de 1920. \xc3\x88poca daurada del Club\n_START_PARAGRAPH_\nDurant aquesta d\xc3\xa8cada el CE Europa va viure els anys m\xc3\xa9s esplendorosos de la seva hist\xc3\xb2ria. Va convertir-se de facto en el segon club de Catalunya, nom\xc3\xa9s per darrere del FC Barcelona i per sobre del RCD Espanyol. Prova d\'aix\xc3\xb2 fou la regularitat demostrada amb sis subcampionats del Campionat de Catalunya (1920-21, 1921-22, 1923-24, 1926-27, 1927-28 i 1928-29) i un campionat en la temporada 1922-23. En aquell moment era el segon club de Catalunya amb m\xc3\xa9s socis, uns 6.000, per darrere nom\xc3\xa9s del FC Barcelona i era una entitat netament poliesportiva amb seccions d\'atletisme, rugbi, b\xc3\xa0squet i hoquei._NEWLINE_El Campionat de Catalunya 1922-23 li va permetre participar en la Copa del Rei, llavors reservada als campions dels campionats territorials, i que aleshores era el principal t\xc3\xadtol del futbol espanyol fins a la creaci\xc3\xb3 de la Lliga, l\'any 1929. Despr\xc3\xa9s d\'eliminar el Sevilla FC en quarts de final (4-0 i 1-2) i l\'Sporting de Gij\xc3\xb3n en semifinals (3-2 i 1-2) es va classificar per jugar la final contra l\'Athletic Club de Bilbao, que a m\xc3\xa9s es disputaria a Barcelona, en el Camp de Les Corts, el 13 de maig de 1923. El CE Europa va caure per 1-0 en un partit en el qual, segons les cr\xc3\xb2niques, els europeistes estavellaren deu pilotes als pals, i sucumbiren amb un solitari gol que els bilba\xc3\xafns marcaren en un contracop._NEWLINE_Malgrat la derrota, el subcampionat de Copa del Rei de futbol va permetre que el CE Europa fos escollit com un dels deu integrants de la primera temporada de la Primera divisi\xc3\xb3 de la lliga espanyola de futbol, ja que per a la seva confecci\xc3\xb3 foren escollits els campions i subcampions de la Copa del Rei fins aquella data. El primer partit del CE Europa a la Primera divisi\xc3\xb3 es va disputar a Madrid el 10 de febrer del 1929 contra el Reial Madrid, caient derrotat per 5-0. Una setmana despr\xc3\xa9s aconseguiria a Barcelona la seva primera vict\xc3\xb2ria per 5-2 davant l\'Arenas Club de Getxo._NEWLINE_El CE Europa va romandre tres temporades consecutives a la Primera divisi\xc3\xb3 (1928-29, 1929-30 i 1930-31), fins a perdre la categoria en acabar la temporada 1930-31. A la seva primera temporada destaquen un 4-1 contra l\'Atl\xc3\xa9tico de Madrid i un 5-2 contra el Reial Madrid, ambd\xc3\xb3s com a local. A la temporada 1929-30 destaquen un 1-2 aconseguit contra el RCD Espanyol al seu camp de Sarri\xc3\xa0 i un 2-0 a casa contra l\'Atl\xc3\xa9tico de Madrid. Finalment, a la temporada 1930-31 destaquen els dos partits jugats contra el FC Barcelona: un empat 2-2 com a local i una vict\xc3\xb2ria per 0-2 a Les Corts.\n_START_SECTION_\nD\xc3\xa8cada de 1930. Crisi econ\xc3\xb2mica i esportiva\n_START_PARAGRAPH_\nA principis dels anys 30 el CE Europa comen\xc3\xa7ava a patir amb for\xc3\xa7a la crisi generada per les despeses causades per la participaci\xc3\xb3 en la Lliga espanyola i l\'auge del profesionalisme, que tanmateix afectava molts altres clubs. Per sobreviure, a principis de la temporada 1931-32 el club va arribar a un acord de fusi\xc3\xb3 amb el Gr\xc3\xa0cia FC, un altre club hist\xc3\xb2ric que, amb el nom de Futbol Club Espanya, tamb\xc3\xa9 havia estat subcampi\xc3\xb3 de la Copa del Rei l\'any 1914. El nou equip va rebre el nom de Catalunya FC, per\xc3\xb2 va tenir curta vida: fou cuer al Campionat de Catalunya i va ser dissolt abans d\'acabar la temporada a la Segona divisi\xc3\xb3 quan l\'equip ja estava condemnat al descens. A m\xc3\xa9s, el Club es va veure for\xc3\xa7at a desprendre\'s del seu estadi: el Camp del Guinard\xc3\xb3 i de gran part dels seus jugadors, als quals devien diverses mensualitats._NEWLINE_Aquella mateixa temporada 1931-32 el CE Europa havia mantingut un equip amateur competint a la tercera categoria del Campionat de Catalunya conservant el nom i distintius de l\'entitat escapulada, i aix\xc3\xad va continuar el seu recorregut des de la categoria amateur. A poc a poc, el club va anar recuperant terreny: a la temporada 1933-34 va aconseguir pujar a segona categoria del Campionat de Catalunya de futbol, i a la temporada 1935-36 va quedar-se a un pas d\'optar a l\'ascens a primera categoria._NEWLINE_Amb l\'esclat de la Guerra Civil espanyola les competicions futbol\xc3\xadstiques del Principat de Catalunya continuaren, tot i les dificultats. Durant aquest per\xc3\xadode l\'equip va aconseguir ascendir a la primera categoria a la temporada 1936-37, i vers el final de la guerra el seu estadi va ser utilitzat com a desballestament militar. Acabada la guerra, les noves autoritats van anul\xc2\xb7lar els resultats de les competicions jugades a l\'Espanya republicana durant la Guerra Civil, amb la qual cosa el CE Europa va ser reubicat a la segona categoria que ostentava la temporada 1935-36._NEWLINE_A la temporada 1939-40 del Campionat de Catalunya l\'equip va acabar segon; per\xc3\xb2 no va tenir opcions d\'ascendir a primera perqu\xc3\xa8 els campionats regionals van desapar\xc3\xa8ixer aquell any en favor de la Lliga espanyola i les divisions regionals que els substituirien. A m\xc3\xa9s, el club va haver de jugar en campos d\'altres clubs ve\xc3\xafns com el FC Martinenc, UE Sant Andreu o la UE Sants, ja que el seu camp havia quedat definitivament inutilitzat per a la pr\xc3\xa0ctica esportiva.\n_START_SECTION_\nD\xc3\xa8cada de 1940. Periple per categories regionals\n_START_PARAGRAPH_\nDespr\xc3\xa9s de la desaparici\xc3\xb3 del Campionat de Catalunya de futbol, per a la temporada 1940-41 el CE Europa va ser ubicat a la Primera A, immediatament inferior a la Tercera divisi\xc3\xb3 espanyola de futbol. Els resultats esportius no foren bons, ja que l\'equip perd\xc3\xa9 la categoria aquell mateix any. En canvi, socialment el Club va viure una alegria: la inauguraci\xc3\xb3 del seu nou camp del carrer Sardenya l\'1 de desembre de 1940._NEWLINE_Despr\xc3\xa9s de dues temporades a Primera B el Club va tornar a Primera A, mantenint-se entre les temporades 1943-44 i 1950-51 amb resultats de mitja taula.\n_START_SECTION_\nD\xc3\xa8cada de 1950. Retorn a la Tercera divisi\xc3\xb3\n_START_PARAGRAPH_\nA la temporada 1950-51 el CE Europa va fer un campionat perfecte, quedant campi\xc3\xb3 i ascendint per primer cop a Tercera divisi\xc3\xb3. Entre les temporades 1951-52 i 1960-61 l\'equip mantingu\xc3\xa9 la categoria sense problemes i rondant gaireb\xc3\xa9 sempre la zona mitjana-alta de la classificaci\xc3\xb3, per\xc3\xb2 sense opcions clares d\'optar a l\'ascens a Segona divisi\xc3\xb3.\n_START_SECTION_\nD\xc3\xa8cada de 1960. Ascens a la Segona divisi\xc3\xb3\n_START_PARAGRAPH_\nA principis dels anys 60 el CE Europa va assolir els dos campionats de Tercera divisi\xc3\xb3 que posseeix a les temporades 1961-62 i 1962-63, la qual cosa li va donar dret a jugar les eliminat\xc3\xb2ries d\'ascens a Segona divisi\xc3\xb3. A la temporada 1961-62 va caure davant l\'UP Langreo i va quedar eliminat. En canvi, a la temporada 1962-63 es va imposar a la UE Ma\xc3\xb3 (4-0 i 2-2) i despr\xc3\xa9s al Caudal Deportivo (1-1 i 6-2), convertint-se aix\xc3\xad en nou equip de la Segona divisi\xc3\xb3._NEWLINE_A aquesta categor\xc3\xada es va mantenir durant cinc temporades consecutives, de la 1963-64 a la 1967-68. Durant aquests anys, considerats la segona \xc3\xa8poca daurada del Club, destaca especialment la temporada 1963-64: a la lliga va assolir el tercer lloc, a les portes de la promoci\xc3\xb3 a Primera divisi\xc3\xb3. Tamb\xc3\xa9 destaca la temporada 1966-67 pel seu paper a la Copa del Rei (llavors Copa del General\xc3\xadsimo), en la qual va arribar fins als vuitens de final despr\xc3\xa9s d\'eliminar al vigent campi\xc3\xb3, el potent Real Zaragoza de "los Cinco Magn\xc3\xadficos". Aquella mateixa temporada el CE Europa aconseguia un meritori sis\xc3\xa8 lloc a la lliga._NEWLINE_Una reestructuraci\xc3\xb3 federativa despr\xc3\xa9s de la temporada 1967-68, que redu\xc3\xafa la Segona divisi\xc3\xb3 de dos grups a nom\xc3\xa9s un, va arrossegar al conjunt europeista novament a la Tercera divisi\xc3\xb3.\n_START_SECTION_\nD\xc3\xa8cada de 1970 i 1980. Temps dif\xc3\xadcils\n_START_PARAGRAPH_\nDespr\xc3\xa9s del descens a la Tercera divisi\xc3\xb3, el CE Europa va fer algunes temporades fregant els primers llocs de la classificaci\xc3\xb3. Per\xc3\xb2 a partir de la temporada 1971-72 els seus resultats empitjoraren sensiblement, fins que va patir al descens a la Regional Preferent la temporada 1973-74. Varen ser moments molt durs per al Club, que no va aconseguir recuperar la Tercera divisi\xc3\xb3 fins tres temporades despr\xc3\xa9s, a la 1976-77._NEWLINE_Despr\xc3\xa9s de l\'ascens, el Club continuava ocupant temporada rere temporada la zona mitjana-baixa de la classificaci\xc3\xb3 lliguera i el risc d\'un nou descens a la Regional Preferent es va consumar novament al final de la temporada 1985-86. De nou l\'equip va trigar tres temporades m\xc3\xa9s a recuperar la Tercera divisi\xc3\xb3, i fins i tot la temporada 1986-87 estigu\xc3\xa9 m\xc3\xa9s a prop d\'un altre descens. Per\xc3\xb2 despr\xc3\xa9s de moltes dificultats, el Club va recuperar la Tercera divisi\xc3\xb3 en acabar la temporada 1988-89._NEWLINE_En el decurs de la temporada 1985-86 el Club va catalanitzar el seu nom oficial de Club Deportivo Europa a Club Esportiu Europa, tot i que fins a 1939 el Club sovint apareixia nomenat en catal\xc3\xa0 com Club Deportiu Europa.\n_START_SECTION_\nD\xc3\xa8cada de 1990. Edat de plata del Club\n_START_PARAGRAPH_\nUna vegada recuperada la Tercera divisi\xc3\xb3, la temporada 1989-90 fou for\xc3\xa7a prometedora amb un CE Europa que va optar a l\'ascens directe a Segona divisi\xc3\xb3 B en aferrissada lluita amb la UE Sant Andreu, tot i que finalment va cedir fins al cinqu\xc3\xa8 lloc. Inicialment fou un miratge, ja que a les temporades seg\xc3\xbcents l\'equip tornava a transitar per les posicions baixes de la classificaci\xc3\xb3, molt a prop dels llocs de descens._NEWLINE_A m\xc3\xa9s, entre 1992 i 1995 el Club es vei\xc3\xa9 for\xc3\xa7at a jugar els seus partits fora del seu camp. L\'Ajuntament de Barcelona, titular dels terrenys on s\'ubicava l\'estadi, va decidir renovar totalment les instal\xc2\xb7lacions i fou enderrocat en la seva totalitat. Les obras comprenien la construcci\xc3\xb3 d\'un aparcament subterrani sota el terreny de joc, grades i tribuna noves, un poliesportiu annex pel costat del carrer Sardenya, a m\xc3\xa9s de dotar al camp de tots els serveis d\'un estadi modern, com ara la instal\xc2\xb7laci\xc3\xb3 de gespa artificial. Mentrestant, el CE Europa va jugar els seus partits en qualitat d\'equip local en el camp del FC Martinenc primer i (ja a Segona B) de la UA Horta despr\xc3\xa9s, ambd\xc3\xb3s de terra._NEWLINE_Malgrat les dificultats, la perspectiva del nou camp va canviar la din\xc3\xa0mica de l\'equip. La temporada 1993-94 el CE Europa es va classificar en quart lloc i va guanyar-se el dret a jugar la lligueta d\'ascens a Segona divisi\xc3\xb3 B. En dura lluita contra el CD Rold\xc3\xa1n de M\xc3\xbarcia, el CE Montu\xc3\xafri de Mallorca i especialment el Pin\xc3\xb3s CF del Pa\xc3\xads Valenci\xc3\xa0, l\'equip va aconseguir l\'ascens a Segona divisi\xc3\xb3 B._NEWLINE_La temporada 1994-95 a la categoria de bronze va ser, esportivament, un suplici. El Club no podia disposar del seu estadi, encara en obres, ni podia competir amb pressupostos molt m\xc3\xa9s alts que el seu. Aviat es va veure que el retorn a Tercera divisi\xc3\xb3 era un fet inevitable, com aix\xc3\xad va ser._NEWLINE_Per\xc3\xb2 no tot foren males not\xc3\xadcies aquella temporada: l\'estadi de Sardenya, rebatejat com a Nou Sardenya, va ser inaugurat solemnement el 4 de maig de 1995. Ja era tard per ajudar a l\'equip a mantenir-se a la Segona divisi\xc3\xb3 B (de fet, l\'equip no hi jugaria fins a la temporada seg\xc3\xbcent); per\xc3\xb2 va suposar un revulsiu per a les temporades seg\xc3\xbcents i un impuls per a l\'entitat en tots els sentits. El 15 d\'agost d\'aquell mateix any, i coincidint amb la Festa Major de Gr\xc3\xa0cia, el CE Europa va jugar-hi el seu primer partit oficial: la primera edici\xc3\xb3 del Trofeu Vila de Gr\xc3\xa0cia davant la UE Lleida, que va endur-se el trofeu (0-1)._NEWLINE_Despr\xc3\xa9s de la inauguraci\xc3\xb3 del Nou Sardenya, el CE Europa va tornar a classificar-se per jugar la fase d\'ascens a Segona B les temporades 1995-96 (fou subcampi\xc3\xb3 de Tercera), 1996-97, 1998-99 i 2000-01, tot i que no va aconseguir pujar. En aquest moment tamb\xc3\xa9 va comen\xc3\xa7ar a celebrar-se el Trofeu Vila de Gr\xc3\xa0cia, que despr\xc3\xa9s de 18 edicions s\'ha convertit en un cl\xc3\xa0ssic de la pretemporada futbol\xc3\xadstica. Durant aquests anys tamb\xc3\xa9 es van posar els fonaments de l\'escola de futbol i del futbol base, el creixement del qual seria constant any rere any.\n_START_SECTION_\nUn bienni inoblidable: la Copa Catalunya (1997 i 1998)\n_START_PARAGRAPH_\nLa fita m\xc3\xa9s rellevant d\'aquesta d\xc3\xa8cada \xc3\xa9s, sense dubte, el brillant paper del CE Europa en les edicions 1996-97 i 1997-98 de la Copa Catalunya, en les quals va enfrontar-se i doblegar als que de bell antuvi havien estat els seus rivals esportius directes: CE Sabadell, RCD Espanyol i FC Barcelona._NEWLINE_A la temporada 1996-97 va batre en la semifinal a tres el CE Sabadell (1-0) i el RCD Espanyol (0-0) a la Nova Creu Alta (l\'empat a zero entre CE Sabadell i RCD Espanyol va classificar el club gracienc). A la final jugada en el camp del CE L\'Hospitalet, l\'Europa va v\xc3\xa8ncer al FC Barcelona (3-1) en un partit apote\xc3\xb2sic per a la fam\xc3\xadlia escapolada. En aquell moment, el FC Barcelona era el vigent campi\xc3\xb3 de la Recopa d\'Europa de futbol._NEWLINE_A la temporada 1997-98 va tornar-se a produir una gesta que semblava impossible repetir. A la semifinal, jugada en el Nou Sardenya, l\'equip va doblegar novament al RCD Espanyol (2-0). I a la final jugada en el Mini Estadi, novament contra el FC Barcelona, el CE Europa aconsegu\xc3\xad resistir i empatar el matx (1-1) per acabar imposant-se a la tanda de penals (4-3). El FC Barcelona acabava d\'aconseguir el doblet de Lliga i Copa, per\xc3\xb2 no va poder amb la tenacitat dels europeistes.\n_START_SECTION_\nAnys 2000. Creixement a tots els nivells\n_START_PARAGRAPH_\nDurant la primera d\xc3\xa8cada del segle XXI el primer equip del CE Europa tornava a obtenir resultats m\xc3\xa9s aviat discrets a la Tercera divisi\xc3\xb3, vorejant de nou els llocs de descens, fins a consumar-se la p\xc3\xa8rdua de categoria a la temporada 2003-04. El tr\xc3\xa0nsit per Primera catalana va ser nom\xc3\xa9s d\'una temporada (2004-05), despr\xc3\xa9s de la qual l\'equip ha ocupat llocs intermedis de la classificaci\xc3\xb3 de Tercera divisi\xc3\xb3 fins avui dia sense que perill\xc3\xa9s la seva perman\xc3\xa8ncia a la categoria._NEWLINE_Des de 2001 el Club ha experimentat un creixement constant en la resta de vessants (vid. infra). El seu futbol base ha continuat la seva expansi\xc3\xb3, arribant a assolir actualment (2013) m\xc3\xa9s de 30 equips federats. La seva tasca va poder ampliar-se a la temporada 2001-02 amb la incorporaci\xc3\xb3 d\'un segon estadi a la infraestructura esportiva del Club: el Camp de l\'\xc3\x80liga. Des del 2001 funciona dins el club el futbol femen\xc3\xad, que tamb\xc3\xa9 ha desenvolupat la seva pr\xc3\xb2pia branca de f\xc3\xbatbol base. Van fundar-se noves penyes i va augmentar la seva participaci\xc3\xb3 en tasques d\'animaci\xc3\xb3, m\xc3\xa9s enll\xc3\xa0 del primer equip, i la seva participaci\xc3\xb3 social. Tamb\xc3\xa9 a partir del 2001 es bastiren els mitjans de comunicaci\xc3\xb3 oficials del Club: plana web (2001) televisi\xc3\xb3 (2003), r\xc3\xa0dio (2008) i revista (2010). Finalment es fundaren les seccions de b\xc3\xa0squet i futbol sala que van recuperar l\'antic car\xc3\xa0cter poliesportiu de l\'entitat, tot i que desaparesqueren posteriorment._NEWLINE_Durant la temporada 2007-08 el CE Europa va celebrar el centenari de la seva fundaci\xc3\xb3. Entre els actes commemoratius es va disputar el 5 de juny de 2007, en el Nou Sardenya, l\'encontre del centenari contra el CA Osasuna, que va acabar amb 1-2 per als navarresos.\n_START_SECTION_\nAnys 2010. Retorn al primer nivell competitiu\n_START_PARAGRAPH_\nA partir de 2012, despr\xc3\xa9s de diverses temporades de resultats mediocres a la Tercera divisi\xc3\xb3, el CE Europa va tornar a rondar els llocs de privilegi. Des d\'aleshores s\'ha classificat quatre vegades consecutives per disputar la fase d\'ascens a Segona divisi\xc3\xb3 B, consistent a superar tres eliminat\xc3\xb2ries contra altres rivals de la resta de grups de la Tercera divisi\xc3\xb3. Fins al moment el CE Europa no ha aconseguit anar m\xc3\xa9s enll\xc3\xa0 de la segona eliminat\xc3\xb2ria i, en conseq\xc3\xbc\xc3\xa8ncia, continua a Tercera divisi\xc3\xb3._NEWLINE_A la temporada 2012-13 l\'equip va acabar tercer a la lliga A la primera eliminat\xc3\xb2ria va quedar emparellat amb l\'Arandina CF de la localitat de Aranda de Duero (Castella i Lle\xc3\xb3). Va perdre el primer partit a casa (0-1) i la tornada a Aranda de Duero (2-0), quedant eliminat._NEWLINE_A la temporada 2013-14 el CE Europa va repetir resultat. Va quedar emparellat a la primera eliminat\xc3\xb2ria amb la UD Mutilvera de la localitat de Mutilva (Navarra). Va guanyar a casa (1-0) i va empatar a Mutilva (0-0), amb la qual cosa va passar ronda. A la segona eliminat\xc3\xb2ria es va enfrontar a la UD Socu\xc3\xa9llamos de Castella-la Manxa, primer a casa (0-0) i despr\xc3\xa9s a Socu\xc3\xa9llamos (2-0), quedant eliminat._NEWLINE_A la temporada 2014-15 l\'equip torna a quedar tercer a la fase regular. i queda emparellat a la primera eliminat\xc3\xb2ria d\'ascens amb el Jerez CF de la localitat de Jerez de los Caballeros (Extremadura). Va guanyar el primer partit a casa (1-0) per\xc3\xb2 va perdre la tornada a Jerez de los Caballeros (2-0), quedant aix\xc3\xad eliminat._NEWLINE_A la temporada 2015-16 es repeteix la tercera pla\xc3\xa7a final. Li va tocar en sorteig el San Fernando CDI de la localitat de San Fernando (Andalusia). Va empatar a l\'anada (1-1) jugada fora i va perdre la tornada a casa (2-3), quedant aix\xc3\xad eliminat per quarta vegada consecutiva.\n_START_SECTION_\nNova gesta a la Copa Catalunya (2015)\n_START_PARAGRAPH_\nDespr\xc3\xa9s de les temporades 1996-97 i 1997-98 el CE Europa va culminar un brillant recorregut en la competici\xc3\xb3 nacional eliminant als tres equips catalans de la Segona Divisi\xc3\xb3 A. En els quarts de final es va imposar amb claredat al FC Barcelona B en el Nou Sardenya (3-0) i en semifinals al CE Sabadell, en el mateix escenari (3-0). A la final, jugada tamb\xc3\xa9 en el Nou Sardenya, el CE Europa va imposar-se al Girona FC (2-1) i va sumar el seu tercer t\xc3\xadtol.\n_START_SECTION_\nFutbol base i escola de futbol\n_START_PARAGRAPH_\nLes primeres passes del futbol base es remunten a l\'any 1991, quan va crear-se una escola de futbol inicialment separada del Club. Donats els seus bons resultats esportius i econ\xc3\xb2mics, l\'escola va ser incorporada al Club tres anys m\xc3\xa9s tard. L\'estrena del Nou Sardenya el 1995, la utilitzaci\xc3\xb3 del Camp de l\'\xc3\x80liga a partir del 2001 i la instal\xc2\xb7laci\xc3\xb3 de gespa artificial en aquest \xc3\xbaltim el 2004 afavoriren el progressiu creixement del futbol base del Club en nombre d\'equips i jugadors i ascensos a totes les categories._NEWLINE_Actualment el CE Europa gestiona un total de 46 equips al si de la seva infraestructura esportiva -incloent els primers equips mascul\xc3\xad i femen\xc3\xad. De tots ells, 16 estan inscrits a nom de la Fundaci\xc3\xb3 Privada Esportiva Europa, entitat vinculada al Club, sense que hi hagi cap difer\xc3\xa8ncia de funcionament.\n_START_SECTION_\nFilial\n_START_PARAGRAPH_\nEl 2002 el CE Europa va arribar a un acord de col\xc2\xb7laboraci\xc3\xb3 amb la Uni\xc3\xb3 Esportiva Caprabo de Primera Regional pel qual el club esplugu\xc3\xad es convertia en filial dels escapulats a partir de la temporada 2002-2003. El club pass\xc3\xa0 a dir-se UE Caprabo Europa B per\xc3\xb2 conservant els seus colors i distintius propis. El seu \xc3\xa8xit m\xc3\xa9s gran va arribar el 2006 en aconseguir l\'ascens a Primera Divisi\xc3\xb3 Catalana._NEWLINE_Si b\xc3\xa9 estava previst que la UE Caprabo s\'integr\xc3\xa9s definitivament en el CE Europa al llarg de la temporada 2006-2007 com un equip m\xc3\xa9s, finalment no va ser aix\xc3\xad i a les acaballes de la temporada, que va acabar amb el descens de l\'equip, va trencar-se el vincle de col\xc2\xb7laboraci\xc3\xb3. Poc despr\xc3\xa9s, la UE Caprabo va ser absorbida per l\'AE Josep Maria Gen\xc3\xa9._NEWLINE_A la temporada 2012-2013 va n\xc3\xa9ixer el Club Esportiu Europa B. Un nou equip filial, en aquesta ocasi\xc3\xb3 directament gestionat pel club. L\'equip va comen\xc3\xa7ar a competir des de la Quarta Catalana, la categoria m\xc3\xa9s baixa del futbol catal\xc3\xa0. Despr\xc3\xa9s de dos ascensos en tres temporades l\'equip juga actualment a la Segona Catalana.\n_START_SECTION_\nJuvenil\n_START_PARAGRAPH_\nEl f\xc3\xbatbol base del CE Europa va aconseguir el seu \xc3\xa8xit m\xc3\xa9s gran la temporada 1995-96 quan, despr\xc3\xa9s de dos ascensos consecutius, va situar el seu equip Juvenil A a la m\xc3\xa0xima categoria: la Divisi\xc3\xb3 d\'Honor. Des d\'aleshores el juvenil europeista ha militat entre aquesta categoria i la Lliga Nacional._NEWLINE_La temporada 2017-18, el Juvenil A del CE Europa aconseguia l\'ascens a la Divisi\xc3\xb3 d\'Honor, retornant a la categoria m\xc3\xa0xima del futbol juvenil estatal.\n_START_SECTION_\nAltres seccions\n_START_PARAGRAPH_\nEn la d\xc3\xa8cada de 1920 el Club era una entitat netament poliesportiva, ja que la pr\xc3\xa0ctica esportiva era totalment amateur i els esportistes podien practicar m\xc3\xa9s d\'un esport. D\'aquesta \xc3\xa8poca s\xc3\xb3n les seccions d\'atletisme (vers 1920), b\xc3\xa0squet (1922), hoquei herba (1925) i beisbol. La secci\xc3\xb3 atl\xc3\xa8tica va destacar especialment a les competicions de Cross, aconseguint entre d\'altres guardons un campionat de Catalunya. Tamb\xc3\xa9 va gaudir d\'una secci\xc3\xb3 de rugbi (1930), la m\xc3\xa9s ef\xc3\xadmera de totes les seves seccions._NEWLINE_El CE Europa va jugar el primer partit de b\xc3\xa0squet que es va disputar a Espanya el 8 de desembre del 1922 i va v\xc3\xa8ncer al Laiet\xc3\xa0 Basket Club per 8 a 2. Fou un dels millors conjunts del moment, guanyant el Campionat de Catalunya en dues ocasions (1924 i 1926)._NEWLINE_La crisi que assol\xc3\xa0 al Club l\'any 1931 va fer que totes les seccions desapareguessin, convertint-se en una entitat purament futbol\xc3\xadstica. El car\xc3\xa0cter poliesportiu del Club va recuperar-se moment\xc3\xa0niament a finals del Segle XX, quan es va recuperar la secci\xc3\xb3 de b\xc3\xa0squet i va crear-se la secci\xc3\xb3 de futbol sala, tot i que ambdues seccions van desapar\xc3\xa8ixer al cap d\'uns anys.\n_START_SECTION_\nMitjans de comunicaci\xc3\xb3\n_START_PARAGRAPH_\nAl llarg de la seva hist\xc3\xb2ria el CE Europa ha mantingut publicacions de car\xc3\xa0cter oficial, principalment butlletins en paper, publicats des dels anys 50 fins avui dia. Des de l\'any 2001 el Club ha vertebrat una xarxa de mitjans de comunicaci\xc3\xb3 d\'acord amb la revoluci\xc3\xb3 imposada per l\'esclat de les noves tecnologies.\n_START_SECTION_\nPlana web\n_START_PARAGRAPH_\nLa plana web oficial del Club va entrar en funcionament l\'11 de novembre del 2001. Des del 22 de mar\xc3\xa7 de 2007 funciona tamb\xc3\xa9 amb el domini Punt cat.\n_START_SECTION_\nL\'Escapvlat\n_START_PARAGRAPH_\nL\'Escapvlat (pronunciat com l\'escapulat), \xc3\xa9s la publicaci\xc3\xb3 oficial del Club. Es publica des de febrer del 2010 i \xc3\xa9s de periodicitat mensual. Tracta \xc3\xbanicament d\'aspectes relacionats amb el Club. Es reparteix de forma gratu\xc3\xafta entre els socis i aficionats de l\'entitat els dies de partit, habitualment els diumenges. Rep el seu nom de la manera amb qu\xc3\xa8 es coneix a l\'equip gracienc \xe2\x80\x94escapulats\xe2\x80\x94 per la seva equipaci\xc3\xb3 habitual, blanca amb una ratlla de color blau en forma de V.\n_START_SECTION_\nNoves tecnologies\n_START_PARAGRAPH_\nAltres mitjans de comunicaci\xc3\xb3 online,  Europa TV (inaugurat el 2003) i Europa R\xc3\xa0dio (2008), van desapar\xc3\xa9ixer davant l\'eclosi\xc3\xb3 de les noves tecnologies de comunicaci\xc3\xb3 m\xc3\xa9s recents: Facebook i Twitter, habitualment utilitzades pel Club.'